De forsvarende mestre fra Aalborg Svømmeklub kunne søndag aften hædres for andet år i træk med guldmedaljer og titlen som danske holdmestre. Det kunne de oven på to spændende konkurrencedage i Svømmeligaen i Kastrup Svømmehal. Undervejs lå de øverst placerede klubber meget tæt og efter lørdagens to afsnit, var det Sigma Swim (Birkerød og Allerød), som lå forrest dog kun med en meget lille margin ned til KVIK Kastrup på andenpladsen og Aalborg på tredjepladsen. Men i søndagens to afsnit formåede svømmerne fra Nordjylland at svømme flere afgørende point hjem end konkurrenterne og på den måde endte de to nervepirrende stævnedage med i alt 52.471 point til Aalborg og dermed guld og mesterskabstitel for andet år i træk. Tættest på de nykårede holdmestre blev svømmerne fra Sigma Swim (Birkerød og Allerød) med i alt 51.971 point. Tredjepladsen og dermed bronzemedaljer gik til KVIK Kastrup med i alt 51.896 opnåede point. Oven på weekendens konkurrencer må Gladsaxe og Triton Ballerup se sig nedrykket til 1. division i den kommende sæson.

Referat:
Oven på to travle og meget spændende konkurrencedage kunne de forsvarende mestre fra Aalborg rejse hjem med guldmedaljer om halsen søndag aften.